**СТРАТЕГИЯ И ПРОГРАМА**

**на Конфедерация на труда „Подкрепа” за периода 2023 – 2026 г.**

ПРИЕТА НА ЕДИНАДЕСЕТИЯ РЕДОВЕН КОНГРЕС НА КТ ”ПОДКРЕПА”

**ВЪВЕДЕНИЕ**

Конфедерация на труда „Подкрепа” е организацията, която заедно с Независимото дружество за защита правата на човека, поведе борбата на българския народ срещу комунистическата тоталитарна система. След преследванията, арестите и всевъзможния натиск, КТ „Подкрепа” не само оцеля, но се утвърди като фактор в социално-икономическото развитие на България. Оцеляването, развитието и утвърждаването на КТ „Подкрепа” е доказателство за здравата основа, поставена от учредителите, и за необходимостта такава организация да съществува в българския обществено-политически живот като, израз на родолюбие, свободолюбие и духовни ценности. Стожер на защитата на човешките права, опиращ се на силата на хората, организирани без корист и лична облага, непреходност в търсене на истината и справедливостта, непримиримост към настъпващата бездуховност и ограбването на българския народ.

**ВЪПРЕКИ ЕВРОИНТЕГРАЦИЯТА, БЪЛГАРИЯ ТРАЙНО ЗАЕМА ПОСЛЕДНО** МЯСТО В ЕС ПО СТАНДАРТ НА ЖИВОТ, ИЗОСТАВАЩА С 55% ОТ СРЕДНИЯТ В ЕС.

Нивата на работните заплати са най-ниски в рамките на ЕС и преобладаващата част от работещите не могат да осигурят на своите семейства прилично жизнено равнище. Разделението в обществото на крайно бедни и относително заможни продължава да се задълбочава. Институциите, превзети от корупция, лични, групови и корпоративни интереси, не служат на интересите на хората. Правораздаването с двойните си стандарти и в ролята си на слуга на силните на деня основателно заслужи негативни оценки. „Действащото” и „ефективното” трудово законодателство, което защитава работещите, е мит.

Нашият отговор е синдикално сдружаване и борба. Реформите ни се предлагат единствено като „някаква промяна”, а толкова много сектори имат нужда от оздравяване и перспектива: правосъдие, здравеопазване, образование, промишленост, енергетика и други.

КТ „Подкрепа” счита, че всяка реформа следва да бъде провеждана след диалог, констатации, анализ и предложение за промяна в положителна посока. „Реформите”, които ще доведат до влошаване на състоянието или до разруха, няма да бъдат споделени от нас и по преценка ще срещнат синдикалното ни противопоставяне. ***Може би тук трябва да добавим за зелената сделка и трансформацията, че не приемаме реформи които водят до безработица и бедност, настояваме за справедлив преход.***

Демографската ситуация е с изключително негативни параметри. За последните 5г. населението на страната е намаляло с 50 хл. души, а стотици хиляди са предпочели живот извън страната. Със синдикални средства ние не можем да я променим, но с предложени от нас експертни решения и с конструктивен диалог по предложените от политиците действия, бихме могли да предотвратим или забавим отрицателните резултати.

Не се отказваме от европейското настояще и бъдеще, но вече е ясно, че България не бе подготвена за процесите на евроинтеграция. „Европейският социален модел”, като стъпка към по-добър и справедлив трудов свят, не бе разпознат в достатъчна степен от правителствата и работодателите. КТ „Подкрепа” направи този модел част от своята дългосрочна стратегия, продължение на действията за повече права, подобри условия на живот и труд на своите членове и техните семейства.. КТ „Подкрепа“ ще участва във всякакви дебати, но по отношение на политическите партии ще запазим здравословна дистанция.

В периода 2022–2026 г. ще трябва да направим анализ на тези констатации и да намираме различни временни, средносрочни и дългосрочни решения за поведението на синдиката. Най-големият въпрос е въпросът за бъдещето на труда. С [Европейския зелен пакт](https://www.europarl.europa.eu/news/bg/headlines/priorities/klimatichnite-izmeneniia/20200618STO81513/zeleniiat-pakt-ptiat-km-klimatichno-neutralen-i-ustoychiv-es) - пътната карта на ЕС към постигане на [нетни нулеви емисии](https://www.europarl.europa.eu/news/bg/headlines/priorities/klimatichnite-izmeneniia/20190926STO62270/vghlerodna-neutralnost-kak-mozhe-da-bde-dostighnata-do-2050-gh), цифровизацията на икономиката и други бързи изменения, ( **СПОРЕД НАС ПАГУБНА ПОЛИТИКА В НАСТОЯЩИЯТ МОМЕНТ)**трудът няма да остане същият. Най-тежкият анализ е свързан с оценката до колко нашият синдикат е част от старите стереотипи и доколко сме готови да посрещнем бъдещето. Ще се наложи бързо и болезнено да оставим онова, което ни държи в миналото, да осигурим приемственост, да се адаптираме по посока на „бъдещото ново”.

Нашият синдикат ще бъде синоним на синдикална иновация. Република България няма Национална доктрина. Свидетели сме на духовна катастрофа, каквато не сме имали в писаната българска история. Винаги ще проверяваме дали в обществото не се получава отчуждение от нашите мнения, протести и послания, защото дори когато имаше отчаян вопъл за спасяването на една или друга производствена единица, общественият праг на чувствителност беше твърде висок и механизмите на солидарността, съчувствието и взаимопомощта не сработваха.

**КТ „Подкрепа” ще остане верният избор на хората на наемния труд!** Докато не сме уверени, че понятията НАРОД И ДЪРЖАВА са отново изпълнени със смисъл и съдържание,

**НИЕ НОСИМ ОТГОВОРНОСТТА НА ОСОБЕНА НАЦИОНАЛНА И ГРАЖДАНСКА МИСИЯ!**

**КТ „ПОДКРЕПА” – СИЛНА И СЪВРЕМЕННА**

За да защити гражданските и трудовите права, нашият синдикат е основан на принципа на демократичността, прозрачността при вземането на решения, ясни правила, права и задължения на структурите ни. КТ „Подкрепа” е развиваща се организация, която познава и се съобразява с новите предизвикателства и реалности. Затова нашите основни цели са:

- Синдикализация и солидарност;

- Непрекъснато подобряване условията на труд;

- Повишаване заплащането на труда;

- Развитие на ефективен контрол на трудовото законодателство;

- Непримиримост към сивата икономика;

- Развитие на колективното трудово договаряне по отрасли, браншове и общини;

- Разпростиране на клаузите на Отрасловите колективни трудови договори за повече права и придобивки на членовете на КТ „Подкрепа”;

- Развитие на трудовия арбитраж, посредничеството и трудовия съд;

- По-добри възможности за допълнителна квалификация и преквалификация, а в случай на нужда и помощ за безработица за членовете на синдиката;

- По-добри възможности за възстановяване на работната сила, отдиха и почивката на работещите и техните семейства;

- Развитие на социалната солидарност и разбирателство между общностите в България и намаление проблемите на групите в социален риск;

- Създаване ефективна защита при заплаха, опасност или натиск срещу нашите активисти и членове;

- По-широко участие на КТ «Подкрепа» в процесите на вземане на решения.

**От съществено значение за подобряване качеството на синдикалната дейност е организационното укрепване на КТ «Подкрепа» като приоритетните цели в тази област са:**

*- Повишаване нивото на синдикализация чрез повишаване на синдикалната плътност (увеличаване на членската маса в съществуващи секции и изграждане на нови синдикални организации);*

За нас повишаването на синдикалната плътност е ключова стратегическа цел. За да бъде постигната е необходимо да бъдат направени редица стъпки, като:

* Създаване на мобилна група от активисти, чиято дейност са планови ежемесечни обиколки в страната и пряка комуникация с настоящите членове на КТ «Подкрепа» от всички икономически сектори, както и с работници, които все още не са синдикализирани. Мобилната група следва да бъде на прякото подчинение на ИС на КТ «Подкрепа» и да дава периодично отчет за извършената работа, както и постигнатите резултатии пред КС;
* Разработване и реализация на Национална кампания по набиране и организиране на членове.

*- Засилване на солидарността между синдикалните структури с оглед използване цялата мощ на синдиката при организирани кампании чрез:*

- Провеждането на изнесени Конфедеративни съвети в различни областни градове със участието на представители на местната власт и местните медии, които да са съчетани със срещи на ръководствата на ИС на КТ «Подкрепа» и ръководствата на пълноправните членове /федерациите и националните синдикати/ със синдикалните секции;

- Провеждането на съвместни синдикални мероприятия /синдикални (федеративни) и регионални съвети, обучения, семинари и др./ имащи за цел сплотяването и изграждането на конкакти при различни структури на КТ «Подкрепа».

*- Изготвяне и приемане на критерии, по които се определя ефективността на работата на синдиката; /периодични анализи и отчети на пълноправните членове на КС/ и разпространение на опита и добрите практики между структурите на КТ „Подкрепа” като:*

- На всеки редовен КС се отчитат поне по 4 пълноправни членове на ротационен принцип. В кратките отчети се дава цялостна информация за периода, за който се отнася отчета, по няколко основни направления, а именно: члненска маса, новоучредени синдикални структури, прекратени синдикални структури, постижения, проблеми и механизми за тяхното решаване, добри практики и др.

*- Съвременна информационна и комуникационна политика на синдиката;*

- Създаване на единна база данни;

- Активна и унифицирана политика на информация и комуникация със синдикалните членове чрез социалните мрежи;

- Взаимно информиране между представителите на структурите при участието им в прояви и събития.

*- Изграждане на функционираща, устойчива и профилирана по тематични области експертна система;*

- Безспорно е, че постигането на поставените основни цели в този стратегически документ би било невъзможно без създаването и развитието на експертен потенциал, който да осигури качествено, ефективно и навременно подпомагане на всяка една от планираните дейности на синдиката. Тази потребност е многократно отчитана на всички нива и от всички звена в системата на Конфедерацията и нейното удовлетворяване изисква планирането и предприемането на конкретни действия за задържането на съществуващите експерти и привличането на нови.

*- Оптимизиране на поделенията и структурите на синдиката;*

*- Работеща вътрешна образователна и обучителна система, за повишаване мотивираността и компетентността на синдикалните кадри, която не изключва и децентрализираното обучение, образование и подготовка;*

- От изключителна важност е фокуса върху обучението както на ръководителите на синдикалните структури, така и на индивидуалните членове на КТ «Подкрепа». Неоходимо е в последното тримесечие на календарната година да бъде изготвян график за провеждането на обученията, които се финансират от Фонд «Условия на труд» през следващата календарна година, както и график на обученията, които се финансират от Фонд «Синдикално обучение» на КТ «Подкрепа» които да включват темите на обученията, лекторите, включените синдикални структури, както и приблизителен период на провеждане и локация.

*- Насърчаване на структурите за участие в културно-просветни, спортни и други дейности.*

*- Повишаване осведомеността за естеството на синдикализма сред младите хора в страната:*

- Следва да бъде изготвена система, чрез която да бъде популяризирана синдикалната дейност в системата на средното и висшето образование, чрез периодични посещения на изявени синдикални лидери в училищата и университетите.

*- Създаване на условия за участие на представители на Младежка мрежа на КТ „Подкрепа” в работата на органите на управление на всички нива;*

- Преди всичко следва да се създаде една силна и активна Младежка мрежа на КТ «Подкрепа» и едва след това същата да да има механизъм за участие в органите на управление на КТ «Подкрепа». Необходимо е всички пълноправни членове да структурират младежите в организации, които да визмат активно участие в синдикалния живот на всички нива.

*- Ефективно използване на ограничените финансови ресурси. Постигане на финансова стабилизация и обезпеченост на дейността;*

- Промяна на Наредбата за реда и начина на набиране, разходване и отчитане на финансовите средстава от членски внос в частта, касаеща отчисленията на членски внос на поделенията на КТ «Подкрепа».

*- Използване опита на синдикалната организация за успешно разработване и управление на проекти, както и пряко или косвено използване на проектите за синдикално развитие.*

- Създаване на капацитет за разработка и управление на всички нива в Конфедерацията. Използване на всяка възможност за кандидатстване по различни оперативни програми от всеки пълноправен член на КТ «Подкрепа» и от самата Конфедерация.

- Фокус по отношение на разработване и изпълнение на проекти с изцяло синдикална насоченост.

**Нашите цели ще постигнем с колективната мъдрост и сплотените действия на членуващите в КТ «Подкрепа».**

Около синдиката се създаде общност от светли, иновативни, упорити, действени и успешни личности. Тяхната помощ е неоценима.

В утвърдената организационна система живителните финанси са от членския внос. Непълноценен организационен живот и/или нарушенията в действията с членския внос не са само проблем за съответната структура. Те могат да бъдат предпоставка за неблагополучие в други структури и съответно следва да има сериозен превантивен контрол от поделенията и централата. Оскъдните и изстрадани средства следва да бъдат управлявани ефективно и ефикасно, което предполага обучение и обмяна на опит.

КТ „Подкрепа” е важна част от гражданското общество. Участието в Икономическия и социален съвет на Република България, освен огромна отговорност, е и възможност за популяризиране дейността на синдиката, постигане на консенсус по важни теми, обсъждане и приемане на анализи, становища и други послания към обществото, законодателите и изпълнителната власт. Ролята на институционалния орган за граждански диалог нарасна с приемането на страната ни в ЕС. С това и акцентите при участието ни в този орган са експертиза, активност и компетентност.

**КТ „Подкрепа” е силен, авторитетен, добре организиран синдикат, генератор на процесите в обществото и гарант за демократичното развитие на страната.**

**КТ „ПОДКРЕПА” - ВИДИМА И ДОСТЪПНА СИНДИКАЛНА ОРГАНИЗАЦИЯ**

Класическият синдикализъм е формата на действие, което дава лицето на организацията ни пред обществото. В никакъв случай ние не бива да намаляваме нашата видимост за всички слоеве на обществото – както по възрастов признак, така и по признак на съсловие, регион или друга принадлежност. Достъпът до Синдикалната организация трябва да е улеснен максимално и непосредствен. Информация за синдиката и синдикализма ще предоставяме по всички канали – брошури, интернет, телевизионни и радио участия, преки срещи, обществени събития, кампаниите свързани с деня на труда, деня за достоен труд, световния ден за безопасност и здраве при работа и други. Във всяка наша изява ще посочваме начините за връзка със синдикалните организации, ще демонстрираме отвореност, достъпност и съпричастност.

Развитието на дистанционните модели на образование, обучение, синдикална и друга комуникация са съществена необходимост и въпреки че КТ „Подкрепа” е пионер в някои от тези области, следва да увеличаваме капацитета си и да улесним достъпа до ресурси в тази посока. „Солидарност”, „силата на организираните хора”, „колективният разум” и „удовлетворението от груповия успех” - това са ключови изрази, които ще имаме предвид при всички наши действия. Заедно с борещите се хора има и много уплашени, несигурни за своето бъдеще, пасивни и неорганизирани. Искрицата вяра, която синдикатът може да им даде, ще е едно добро начало за тяхната последваща мотивация, активност, организираност и успех. В работническите прояви има много примери за насърчаване на творчеството и здравословния начин на живот. Недооценена, но с голям потенциал, е възможността за развитие на работническия спорт и туризъм. Истинският синдикализъм не поставя етикети, не познава бариери и винаги е обърнат с лице към хората на наемния труд!

**КТ „ПОДКРЕПА” - ЧАСТ ОТ ЕВРОПЕЙСКОТО И СВЕТОВНОТО СИНДИКАЛНО СЕМЕЙСТВО**

КТ „Подкрепа” членува в Международната конфедерация на свободните профсъюзи (МКСП) от месец юни на далечната вече 1991 г., а в Европейската конфедерация на профсъюзите (ЕКП) от декември 1995 г. За този почти тридесет годишен период, нашият демократичен и авторитетен синдикат доказа своите възможности и капацитет, като днес с достойнство можем да заявим - ние сме признат, уважаван партньор и напълно интегриран активен участник в дейностите на европейското и световно синдикално семейство. Понастоящем президентът на КТ „Подкрепа” е член на Изпълнителните комитети на Европейската и Международната конфедерации на профсъюзите, като наши експерти активно участват в работата на изградените постоянни комитети, работни групи и тематични заседания.

Имаме двама представители в Европейския икономически и социален комитет - президентът и международният секретар, които са членове на специализираните секции по енергетика, регионално развитие, социална политика, външна политика, вътрешен пазар и потребление, потребителски политики, индустриални промени и други. Постоянни наши представители заседават и в управляващите органи на Европейската агенция по безопасност и здраве при работа, Европейския социален фонд, Европейската фондация за подобряване условията на труд и живот. Същевременно, лидерите на КТ „Подкрепа” редовно участват в състава на трипартитните национални делегации за годишните сесии на Международната конференция на труда. В допълнение си партнираме с МОТ във връзка с изпълнението на широк спектър обучения, изследвания и мероприятия.

Вече сме утвърден член на Европейския работнически център ЕЗА – християнска организация, обединяваща синдикати и образователни институции в областта на социалната политика, участваме в Президиума на ЕЗА, като отговаряме пряко за ресорите Младежки дейности и Интеграция на страните от Западните Балкани.

И за в бъдеще основен момент в международната дейност на КТ „Подкрепа” ще продължава да бъде подпомагане за бързо хармонизиране на законодателството ни с международните и с новоприетите европейски правни норми в социалната област в интерес на работещите в България. Ще увеличим усилията си за развитие на регионалното и трансгранично сътрудничество с братските синдикални организации и особено с тези от Западните Балкани, като същевременно продължим активно да поддържаме изградените във времето традиционно добри и стабилни контакти със синдикати от страните-членки на ЕС, в които има добре изградени и ефективно функциониращи социални модели.

С ускорен темп възнамеряваме да продължим усилията си за разширяване на международните прояви на КТ “Подкрепа“ в рамките на европейски проекти, обучения и семинари по проблеми, подпомагащи усъвършенстването и активизирането на синдикалната дейност, както и да бъде разширен обхватът на обмена на опит с цел запознаване с полезни практики и политики, които да бъдат прилагани и в български условия, но със стриктно отчитане на местните специфики и условия.

Ще работим активно за прилагането на Новата европейска Директивата за адекватните минимални заплати и насърчаване на колективното трудово договаряне и ще засилим на участието на синдикатите в определянето и актуализирането на законоустановените минимални заплати.

Ще продължим да полагаме целеви усилия в посока активизиране на оказваната подкрепа към синдикалната дейност и договарянето в мултинационалните компании, с цел прекратяване на практиката, провеждана от множество западноевропейски компании, които разглеждат новите членове на ЕС като зона, в която могат да налагат стандарти на заплащане и труд, които не съответстват на европейските норми.

Полагайки усилия за развитие на международната си дейност, КТ „Подкрепа” днес е уважаван и търсен партньор за участие в двустранни и международни проекти, изследвания и обмен на добри практики.

**ПЛАНИРАНЕ ДЕЙНОСТТА НА КТ „ПОДКРЕПА”**

КТ ”Подкрепа” е организация със сериозен опит и значителна по обем и резултати дейност. Модернизирането на комуникациите и качественият обмен на информация направи възможно да планираме по-добре дейността си в зависимост от промените на заобикалящата ни среда.

Програмата на КТ „Подкрепа” се състои от множество планове за действие в отделните области на синдикална работа и синдикално присъствие. Процедурите по изготвянето, заглавията и обхвата им се определят с решения на Конфедеративния съвет, който утвърждава съдържанието и следи за изпълнението им. Задължително е изготвянето на План за синдикализация, който да съдържа етапи, отговорници, срокове, проверка на междинните резултати, основан на приетите планове на поделенията, за създаване на нови синдикални организации, укрепване на структурите, набиране и задържане на членска маса. Анализът и периодичният отчет на плановете на поделенията включва приоритети от компетенцията на Конфедеративния съвет, но това не отменя задълженията и правата на поделенията и структурите на КТ „Подкрепа”. Плановете за действие следва да имат следните приоритетни резултати:

- Сключване на повече и по-добри КТД на всички нива;

- Сключване на повече и по-добри КТД на всички нива; - Привличане на подрастващите и младежите към идеите на синдикализма;

- Създаване на лоби в законодателните органи на страната и ЕС;

- Адаптиране програмите за синдикално обучение към новите обществени условия; - Осигуряване на възможност за устойчивост, укрепване и развитие на създадения ресурс за управление на проекти;

**ПОСТОЯННА ТОЧКА В НАШИЯ ПЛАН ЗА ДЕЙСТВИЕ Е ПРИ НЕОБХОДИМОСТ ДА ЗАЩИТИМ ПОЗИЦИИТЕ СИ ЧРЕЗ ВСИЧКИ ФОРМИ НА БОРБА ! ! !**

**ЗАКЛЮЧЕНИЕ**

Предизвикателствата са много. От планове за възстановяване до приемане на България в организацията за икономическо сътрудничество и развитие, от Шенген и еврозоната до териториални планове за трансформации и всичко, което следва от така наречената "зелена сделка". КТ „Подкрепа“ ще намери верния път, защото неусетно се превръща отново в една голяма общност за взаимопомощ и личностно израстване. Отношението ни към политиката и политиците ще се променя. Въпрос на време е кога в политическата класа ще има срив, кога европейските зелени и икономически политики ще претърпят крах и кога обществото ще поиска революционна промяна. Тогава времето ще ни предизвика да кажем своята тежка дума също, както в годините, когато нашият синдикат донесе свободата в нашата Родина.

Заявяваме, че нашите оръжия остават вярата в Бога и Човека, любовта към Отечеството, безкористността, себеотрицанието, смелостта, разума, усета за пулса на времето, решителността, силата на единството, солидарността.

**НАШИЯТ ДЕВИЗ Е МИР, ХЛЯБ СВОБОДА!**